**МАЛО МОЈЕ-Исмет Бекрић**  
 **Већ сам висок као тата,**  
**брци ми се први роје,**  
**ал' ми мама ипак каже:**  
**''Мало моје! Мало моје!''**  
 **Имам брата старијега**  
**њега се висине боје,**  
**ал' и њему мама тепа:**  
**''Мало моје! Мало моје!''**  
 **Понекад и ја чујем**  
**тихе речи баке своје,**  
**када мојој мами каже:**  
**''Мало моје! Мало моје!''**

**Мајчица, мој анђео-Станко Враз**  
Сад ми чело љуби,  
сад ми власи реди,  
сад ми лице глади,  
сад ми очи гледи.  
  
Сад ми љуби очи,  
сада љуби усне,  
сада држи руку,  
сад ми њоме прети.  
  
На уснама спазим  
смјешак јој љувени.  
Ај, та мајка ми је  
анђелак милени.

**А МАЈКА ЈЕ ДА СЕ ВОЛИ**

Дугме служи капуту

Асвалт служи на путу

Друг да се дружи

Сунце да кружи

Све нечему служи.

Чамац да се реком плови

Мамац да се риба лови

Песма да се лепо пева

Муња да кроз облак сева

Молба да се нешто моли

А мајка је да се воли.

***Љубивоје Ршумовић***

**ОСМЕХНИ СЕ МАТИ**

Буди срећна мати,

Сунце нек те злати,

нек ти око сија,

мати најмилија.

Осмехни се мати,

и Сунцу и цвету,

и мени и тати

и целоме свету.

***Божидар Тимотијевић***

**МАМЕ**

**Прво дете:**

Имате ли нешто за маме?

**СВИ:**

Имамо крило, длан и раме.

**Друго дете:**

Када су маме тужне и саме?

**СВИ:**

Добри су крило, длан и раме.

**Треће дете:**

А када нешто заболи маме?

**СВИ:**

Нек нам ставе главу у крило, на длан, на раме.